b'\n_START_ARTICLE_\nGrad Poljane\n_START_SECTION_\nZgodovina\n_START_PARAGRAPH_\nGrad Poljane so po vsej verjetnosti po letu 1250 pozidali oglejski patriarhi. Posest Poljane so imeli v prvi polovici 13. stoletja v fevdu svobodni gospodje Turja\xc5\xa1ki. Po smrti poslednjega iz tega rodu Konrada Turja\xc5\xa1kega, je leta 1248 oglejski patriarh Bertold gospostvo podelil v fevd grofu Hermanu Ortenbur\xc5\xa1kemu in tudi patronat nad farno cerkvijo v Poljanah. V listinah se grad prvi\xc4\x8d omenja leta 1325 kot \xc2\xbbcastrum Poelan\xc2\xab\xc2\xa0skupaj s takratnim kastelanom Markvartom Poljanskim (Marchwart vom Polan). Podelitev gradu in poljanskega gospostva v fevd Ortenbur\xc5\xa1kim grofom je leta 1336 potrdil oglejski patriarh Bertrand  in sicer svojemu vazalu grofu Otonu Ortenbur\xc5\xa1kemu, njegovim ne\xc4\x8dakom in dedi\xc4\x8dem poleg gradov Ortnek in Kostel tudi Poljane. Leta 1418 so Celjski grofje poleg druge ortenbur\xc5\xa1ke posesti podedovali tudi ta grad, ki so ga upravljali njihovi oskrbniki ali kastelani. Po izumrtju Celjskih je grad in gospostvo postalo de\xc5\xbeelnokne\xc5\xbeja last._NEWLINE_Po ljudskem izro\xc4\x8dilu naj bi grad Poljane poru\xc5\xa1ili Turki, kar bi lahko bilo v \xc4\x8dasu med 1460 in 1530, a je bil kmalu obnovljen. V \xc4\x8dasu Tur\xc5\xa1kih vpadov je bil ob vzno\xc5\xbeju gradu prizidan velik tabor v katerem je po Valvasorjevem pri\xc4\x8danju stalo 40 hi\xc5\xa1 in so bile v mirnem \xc4\x8dasu neposeljene. V 16.stol se je v taboru razvil novi trg. Naziv za hi\xc5\xa1e v pobo\xc4\x8dju cerkve je \xc5\xa1e danes ohranjen kot Tr\xc5\xbei\xc4\x8d. Sredi 16. stoletja so grad dobili v najem gospodje Schnitzenbaumi, leta 1618 pa je poljansko gospo\xc5\xa1\xc4\x8dino kupil baron Janez Jakob Khiessl in posest priklju\xc4\x8dil Ko\xc4\x8devsko ribni\xc5\xa1kemu gospostvu. _NEWLINE_Leta 1641 gospostvo kupijo Auerspergi, ki ostanejo lastniki do konca druge svetovne vojne. _NEWLINE_Vislice so bile postavljene na steljniku pri Deskovi vasi. Tam je bil v 19.stol. obe\xc5\xa1en roparski vodja Ro\xc5\xa1a. Za manj\xc5\xa1e prekr\xc5\xa1ke si bil priklenjen na 2m velik kamnit steber. Leta 1805 je grajski biri\xc4\x8d na steber priklenil po krivem obsojeno 20 letno Marijo Majeti\xc4\x8d. Bila je obto\xc5\xbeena kraje jagnjeta. Za kazen so ji okoli vratu obesili \xc4\x8dreva zaklanega jagnjeta. Kova\xc4\x8di\xc4\x8d jo je obto\xc5\xbeil, ker je odklonila njegovo snubitev. Kasneje se je zvedela resnica in se je iskazala njena nedol\xc5\xbenost. Grad Poljane je dal Francoski general Souchy 16. oktobra 1809 za\xc5\xbegati zaradi upiranja pobiranju davkov. Iz ru\xc5\xa1evin gradu so Turja\xc5\xa1ki sezidali nov istoimenski dvorec Poljane. Gra\xc5\xa1\xc4\x8dino so med drugo svetovno vojno po\xc5\xbegali partizani (v no\xc4\x8di z 19. na 20. maj 1943). Turja\xc5\xa1ko gra\xc5\xa1\xc4\x8dino so po koncu druge svetovne vojne obnovili. Danes je v njej Krajevni urad Predgrad, sede\xc5\xbe Krajevne skupnosti Poljanska dolina in zdravstvena postaja.'